**Név:**………………………………………………..

**Születési idő:**………………..………………………

**Kérelem és beleegyező nyilatkozat:**

**orvosi javallat nélkül, anyai kérésre történő császármetszés esetén**

Tájékoztatjuk Önt, hogy a császármetszés beavatkozáshoz írásos beleegyezése szükséges. A beleegyezés aláírása előtt gondosan olvassa el a betegtájékoztatót, és amennyiben kérdése van a beavatkozással kapcsolatban, forduljon a beavatkozást végző orvoshoz.

A várandósság, ill. a szülés befejezésének azt a módját, amelynek során a természetes szülő utak megkerülésével, hasműtét útján hozzuk világra a magzatot, **császármetszés**nek nevezzük.

**A beavatkozás előkészítés, menete:**

**Előkészítés:** A műtőbe szállítás előtt a szeméremszőrzetét részlegesen leborotváljuk. A béltraktus kitisztítása céljából esetenként beöntést adunk. A jobb kezére – a vonatkozó jogszabályok figyelembevételével, az Ön beleegyezésével - betegazonosító csuklószalag kerül. Ezen az Ön monogramja, és más számára nem értelmezhető, az Ön azonosítására alkalmas számjegyek kerülnek. Bal karjába infúziót kötünk be speciális tű (branül) behelyezésével, amin keresztül adagoljuk a műtét során, illetve azt követően szükséges gyógyszereket. A húgyhólyagba állandó katétert helyezünk fel, a műtét alatti folyamatos vizelet elvezetés, illetve a műtét utáni órákban a húgyhólyag kiürítésének segítésére.

A műtét általában gerincvelői érzéstelenítésben, esetenként orvosi indokkal altatásban történik. Az érzéstelenítés lehetséges módozatairól, illetve az ön esetében tervezett eljárásról az altató orvos tájékoztatja.

Császármetszés esetén a bőrmetszés legtöbbször haránt irányú, ritkán hosszanti eseti elbírálás szerint. A műtét lényege, hogy a hasüreg feltárását követően a méhet borító hashártyát megnyitjuk, a méhnyakon harántmetszést ejtünk, majd a nyíláson keresztül kiemeljük a magzatot. Igen ritkán a méh testén hosszanti metszést ejtünk. A méh sebét felszívódó fonallal összevarrjuk. Osztályunkon korszerű, szöveteket kímélő, kevés sérülést okozó sebészeti technikát alkalmazunk. A hasfalba bizonyos esetekben vékony műanyag csövet helyezünk, hogy a sebváladék kiürülését biztosítsuk. Ezt általában a műtétet követő 1-2 napon távolítjuk el. A bőrt varrattal zárjuk. Ezt a bőrvarratot az 5-10. napon távolítjuk el, felszívódó varratok használata esetén varratszedésre nincs szükség.

**A császármetszés kockázatai, szövődményei:**

Mint minden műtéti beavatkozásnak, a császármetszésnek is van kockázata, illetve lehetnek rövid- és hosszútávú szövődményei. Orvosi javallattal végzett császármetszés esetén a műtét elvégzéséből származó előny minden esetben jelentősebb, mint a műtéti kockázatok mértéke. **Amennyiben anyai kérésre, orvosi javallat nélkül végezzük a császármetszést, úgy a műtéti szövődmények kockázatát nem ellensúlyozza valós anyai, vagy magzati előny, így ezen műtéti szövődmények ismeretében, saját felelősségére Önnek kell kérnie a műtét elvégzését.**

**A császármetszés rövid távú szövődményei:**

* **A kismedencei szervek sérülése:**
	+ **Méh sérülése**: az újszülött kiemelése során a méhnyakon ejtett metszés tovább repedhet (elsősorban ismételt műtét esetén) bővebb vérzést kaphatunk, súlyos esetben szükség lehet vérátömlesztés adására is. Ennek sebészi ellátását a műtét során végezzük el.
	+ **Húgyutak sérülése**: a műtét során a hólyag hashártya borításának megnyitása és letolása során sérülhet a hólyag, a méh sebének egyesítése során a húgyvezetékek.
	+ **Belek sérülése, működési zavara**: elsősorban előzetes műtétet követő összenövések oldása kapcsán sérülhetnek a belek. Igen ritkán a műtétet követő 3-5 napban nem indul meg a bélműködés, ilyenkor hashajtást, beöntést, gyógyszeres bélmozgatást végzünk, súlyos esetben sebész segítségével a hasüreg ismételt megnyitására kényszerülünk.
* **Utóvérzések**
	+ **Korai utóvérzés**: a műtétet követő 6-12 órán belül a méhen a császármetszés sebéből származhat, ilyenkor a has megnyitása és a vérzés ellátása a megoldás. Az ún. fáradt méh esetében a méhizom összehúzódásának elégtelen volta miatt alakulhat ki bő vérzés. Elsősorban gyógyszeres kezelést alkalmazunk. Az anya életét veszélyeztető vérzés, következményes vérzészavar kialakulásával – igen ritkán - a méh eltávolítását is szükségessé teheti.
	+ **Késői utóvérzés**: legnagyobb gondosságunk mellett is előfordulhat lepényi rész visszamaradása a méhűrben, pl. szívósan tapadó lepény esetében. Ennek következtében a műtétet követő 7-10. napon léphet fel erős vérzés. A vérzés hátterében a méhűrben lévő véralvadék is állhat. Ez szükségessé teheti a méh kiürítését méhkaparás elvégzésével. Késői utóvérzés hátterében egyes esetekben a méh gyulladása is állhat.
* **Gyulladások:**
	+ **A hasseb gyulladása**: a bőrt, és a bőralatti szöveteket érinti, többnyire a műtét után 4-10 nappal jelentkezik, szükségessé teszi a seb megnyitását, kitisztítását, antibiotikum alkalmazását.
	+ **A méhet érintő gyulladás** esetén antibiotikus kezelés mellett a méh jódvizes átöblítését végezzük el.
	+ **A kismedence szerveit érintő súlyos gyulladás** során a hasüreg megnyitása után a kismedencét feltárjuk, átöblítjük, súlyos esetben életmentés céljából a méh eltávolítására is szükség lehet.
	+ **Hólyaghurut**: a hólyagkatéterezés következtében ritkán húgyúti fertőzés alakulhat ki, amely gyógyszeres kezelést tehet szükségessé.
	+ **Véna gyulladás**: a branül behelyezés következtében ritkán a véna gyulladása léphet fel, amelyet helyileg és/vagy gyógyszerrel kezelhetünk.
* **Véralvadási zavar**: a császármetszés során, elsősorban bővebb vérzés jelentkezésekor alvadászavar (*csökkent véralvadási képesség*) léphet fel, amely vérátömlesztés és alvadási faktorokat tartalmazó plazma adását teheti szükségessé. Műtétet *követően fokozott véralvadási zavar*, trombózis is kialakulhat, ennek kivédésére alvadás gátló injekciót adunk a műtétet követően.

**A császármetszés hosszú távú szövődményei:**

* A *méhen ejtett sebzés* a későbbiekben vérzési rendellenességet, nehezített újbóli teherbeesést okozhat, illetve ritkán „hegterhesség” (a hegben megtapadt terhesség) alakulhat ki, melynek ellátása a méh eltávolításával is járhat
* Egy következő várandósságban – hüvelyi szülés kísérlete esetén – a *császármetszés hegének szétválása* (az esetek megközelítőleg 0,5-0,8 %-ban) ismételt sürgős császármetszést, a műtéti helyzettől függően akár a méh eltávolítását is szükségessé teheti
* A császármetszés szignifikánsan növeli a későbbi várandósság során a *lepény kóros tapadásának* esélyét. Kórosan (a méh izomzatába „belenőve”) tapadó lepény az esetek döntő többségében a méh eltávolítását teszi szükségessé. A szövődmény előfordulási gyakorisága az előzményben szereplő császármetszések számával arányosan meredeken emelkedik.
* Mint minden hasműtét esetében, így császármetszést követően is előfordulhat a hasüregben *összenövések,* bél- és cseplesz hasfali kitapadások kialakulása. Ez krónikus hasi fájdalom oka lehet, valamint a bélműködést jelentősen befolyásolhatja. Egy esetleges későbbi hasműtét során a bél- és cseplesz összenövések, kitapadások bélsérüléshez vezethetnek.

**A császármetszést követő további esetleges ellátások, kezelések:**

A műtét után 6 órás megfigyelést követően, az állapottól függően felkelhet, segítséggel zuhanyozhat. A gyermekágyas osztály kórtermében általában 3 napot tölt el. Az első napon bőségesen kap folyadékot, majd diétás ételeket. Fájdalomcsillapítót igény szerint adunk. A műtét előtt felvezetett hólyag katétert 6-12 óra múlva távolítjuk el. A bélműködés biztosítása céljából szükség esetén a 2. napon végbélkúpot, illetve este hashajtó tablettát kaphat.

**A vizsgálatot, beavatkozást követően javasolt életmód:**

* Szövődménymentes gyógyulás esetén - az újszülött állapotának függvényében - a 3. napon bocsátjuk haza.
* Az otthonában az ülőfürdő, nemi élet, tampon használat 6 hétig nem javasolt.
* Semmilyen hüvelyi kezelés, irrigálás, kúp alkalmazása nem javasolt.
* Kontroll vizsgálat panaszmentesség esetén 6 hét múlva szükséges.

**A császármetszéssel kapcsolatos egyéb, fontosnak vélt információ.(operáló orvos tölti ki!)**

……………………………………………………………………………………………………………………………………………………………………………………………………

Tudomásul veszem azt, hogy a hazabocsátásomat követően kialakuló szövődmény vagy annak gyanúja esetén biztonságom érdekében a Róbert Károly Magánkórházban, vagy a lakhelyem szerint illetékes legközelebbi Sürgősségi Betegellátó Osztályon, vagy szülészeti-nőgyógyászati osztályon való mielőbbi jelentkezésem szükségessé válhat. Sürgős szükség esetén az Országos Mentőszolgálat hívása javasolt.

**A császármetszésről szóló betegtájékoztatót elolvastam, megértettem, a műtéttel kapcsolatba hozható rövid- és hosszútávú szövődményeket tudomásul vettem, kockázatukat vállalom, mindezen ismeretek birtokában kérem, hogy *kérésemre, orvosi javallat nélkül*, rajtam a császármetszést elvégezzék. Az írásbeli tájékoztatóban nem szereplő kérdéseimre szóbeli tájékoztatást kaptam, további kérdéseim nincsenek.**

Kérem a császármetszés elvégzését, a beavatkozásba beleegyezem és az ezzel járó beavatkozások elvégzéséhez hozzájárulok.

|  |  |
| --- | --- |
| \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_operáló orvos aláírása | \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_császármetszést kérő aláírása |

Budapest. 20…………………………….